ХъахIабросдал тарихалда бакI ккола ва гьеб бечед гьабула магIарулазул цIар рагIарав поэт МахIмудил творчествоялъ. МахIмудил кучIдул лъала ва рокьула гIицIго магIарулазе гуребги Дагъистаналъул цогидал миллатазеги. ГIурусазул кIудияв гIалимчи профессор Жирковас гьадин хъвалеб буго МахIмудил ХIакъалъулъ: «ГIурус поэзиялда жаниб Пушкиница кинаб бакI кколеб букIараб батаниги, гьединаб бакI ккола Дагъистаналъул поэзиялда жаниб МахIмудицаги»,- абун. Поэт Н. Тихоновас абуна МахIмуд Кавказалъул Блок вугилан. МахIмудил кучIдул гIурус мацIалда руссинарун къватIире риччана Э. Капиевас.